किसी निर्णय पर पहुँचने से पहले मैंने पुनः सारी सूची को ध्यान से देखा। सभी सम्मान लगभग अंतर्राष्ट्रीय स्तर के थे और सभी बड़े साहित्यकारों के नाम पर भी। अंतर्राष्ट्रीय साहित्य एवं संस्कृति अकादमी का महादेवी पुरस्कार। मैं साहित्य अकादमी तक तो थोड़ा परिचित था लेकिन ये कोई उससे बड़ी अकादमी थी जो अंतर्राष्ट्रीय स्तर की थी और साहित्य के साथ-साथ संस्कृति को भी संभालती थी। इसी प्रकार मैं राजधानी स्थित हिन्दी अकादमी या अन्य राज्यों की साहित्य अकादमियों की तो थोड़ी बहुत जानकारी रखता था लेकिन लेखक को पुरस्कृत करने वाली अंतर्राष्ट्रीय हिन्दी भाषा और साहित्य अकादमी से मैं पूरी तरह अनभिज्ञ था। मुझे अपने अल्पज्ञान और अज्ञान पर सचमुच तरस आ रहा था। पाँच सात पुरस्कारों और पच्चीस तीस किताबों के नाम रटकर पुरस्कारों का विशेषज्ञ और बड़ा तीसमार खाँ समझने लगा था अपने आपको मैं लेकिन एक ही झटके में मेरी विशेषज्ञता धूल चाटने लगी थी।